Undanfarna daga hefur Fréttablaðið flutt fróðlegar fréttir úr raforkugeiranum . Miðvikudaginn 1. febrúar segir í fyrirsögn á forsíðu : DAGGJALD RAFORKU HEFUR HÆKKAÐ UM 106% . Í undirfyrirsögn segir nánar : Daggjald heimila vegna raforkunotkunar hefur tvöfaldast á tveimur árum . Forstjóri Orkuveitu Reykjavíkur segir raforkulögin orsaka hækkunina . Framkvæmdastjóri Samtaka iðnaðarins segir flest fyrirtæki einnig greiða hærra verð og líkir ástandinu við samráð olíufélaganna . Í fréttinni segir síðan m.a. : " Sveinn Hannesson , framkvæmdastjóri Samtaka iðnaðarins , segir að frá því að nýju raforkulögin tóku gildi sjáist dæmi þess að raforkuverð til fyrirtækja hafi hækkað um tuttugu til þrjátíu prósent . Flest fyrirtæki greiði hærra verð fyrir rafmagnið en áður . " Vitnað er í Jóhannes Gunnarsson , formann Neytendasamtakanna , sem gagnrýnir verðhækkanir og segir að þeir Sveinn og Jóhannes séu sammála um að samkeppni um sölu á raforku sé ekki til staðar . Í niðurlagi frásagnar Fréttablaðsins segir : " Samkvæmt reikningi sem Fréttablaðinu barst frá íbúa í sérhæð á Langholtsveginum nam hækkunin fyrir orkunotkun í lok 2003 og svo 2005 ríflega fimmtán prósentum , þrátt fyrir að rafmagnsnotkunin hafi verið sex prósentum minni . " Daginn eftir , fimmtudaginn 2. febrúar , vísa talsmenn orkufyrirtækjanna því á bug á forsíðu , að um verðsamráð sé að ræða . Hins vegar segja þeir það vera staðreynd að " orkuveiturnar elta hver aðra í verði " . Talsmennirnir segja að veiturnar beri allar meiri kostnað vegna raforkulaganna . Inni í blaðinu er síðan sláandi frásögn : Frjáls raforkumarkaður leiðir til hærra verðs hjá fyrirtækjum og einstaklingum : ENGINN HAGUR AF RAFORKULÖGUM.Forstjórar Norðurorku , Hitaveitu Suðurnesja og Orkuveitu Reykjavíkur gagnrýna nýju raforkulögin en samkvæmt þeim er sala á raforku gefin frjáls . Orkuveiturnar bera allar hærri gjöld vegna breytinganna , Orkuveita Reykjavíkur þau hæstu eða 458 milljónir króna ... forstjóri Hitaveitu Suðurnesja , Júlíus Jónsson ... segir flutningskostnaðinn í raun skatt ... Forstjóri Orkuveitu Húsavíkur , Hreinn Hjartarson , segir veituna þeirra greiða tvöfalt til þrefalt hærra verð fyrir tenginguna ... Upphæðin sé ótrúlega há , um tólf milljónir í stað fimm ... Franz Árnason , forstjóri Norðurorku , segir að hann sjái engan tilgang með nýju raforkulögunum . Hann þekki engan sem sé ánægður með lögin ... Guðmundur Þóroddsson forstjóri Orkuveitu Reykjavíkur tekur undir orð forstjóra Norðurorku og þekkir heldur engan sem sé ánægður með nýju raforkulögin . Hann og forstjóri Hitaveitu Suðurnesja vöruðu við breytingunum . " Það er ástæða til að þakka Fréttablaðinu fyrir þennan fréttaflutning . Nú er spurningin þessi : Munu þessar staðreyndir hreyfa við þjóðinni ? Munu þær hafa áhrif á þingmenn sem stutt hafa markaðsvæðingu ríkisstjórnarinnar í raforkumálum ? Enn liggja fyrir frumvörp um að halda lengra út í markaðsvæðingarfenið . Ætlar stjórnarmeirihlutinn að halda áfram að samþykkja frumvörp orkumálaráðherrans ? Ef svo er , þá leikur mér forvitni á að vita hvort valdi ofurtrú á að kerfisbreytingarnar séu til góðs þrátt fyrir afleiðingarnar - að menn séu slegnir einskonar trúarlegri eða hugmyndafræðilegri blindu - eða veldur einfaldlega leti ? Getur verið að stjórnarmeirihlutinn nenni ekki að setja sig inn í málin og samþykki allt sem frá raforkuráðherranum kemur hugsunarlaust ? Nú liggja staðreyndirnar á borðinu . Fróðlegt verður að fylgjast með því hvort kraftaverkið gerist ; að stjórnarmeirihlutinn komist til meðvitundar .